KOMISJONI ARUANNE EUROOPA PARLAMENDILE JA NÕUKOGULE

komisjonile Euroopa Parlamendi ja nõukogu 21. novembri 2012. aasta määrusega (EL) nr 1151/2012 (põllumajandustoodete ja toidu kvaliteedikavade kohta) antud õiguse võtta vastu delegeeritud õigusakte kasutamise kohta

1. SISSEJUHATUS

Euroopa Parlamendi ja nõukogu 21. novembri 2012. aasta määrus (EL) nr 1151/2012 põllumajandustoodete ja toidu kvaliteedikavade kohta, millega tunnistati kehtetuks nõukogu 20. märtsi 2006. aasta määrus (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta ning nõukogu 20. märtsi 2006. aasta määrus (EÜ) nr 509/2006 põllumajandustoodete ja toidu garanteeritud traditsiooniliste eritunnuste kohta, on ELi põllumajandustoodete ja toidu kvaliteedikavade alusakt. Sellega täiustati ja ajakohastati kvaliteetsete põllumajandustoodete kaitsmise ja edendamise raamistikku. Eelkõige laiendati kaitse kohaldamisala uutele toodetele, kohandati teatavad määratlused TRIPS-lepinguga (intellektuaalomandi õiguste kaubandusaspektide leping), tõhustati kaitset, ühtlustati registreerimis- ja muutmismenetlusi, ELi päritolu toodete puhul tehti kohustuslikuks kaitstud päritolunimetuse (KPN), kaitstud geograafilise tähise (KGT) ja garanteeritud traditsioonilise toote (GTT) sümbolite kasutamine, tugevdati garanteeritud traditsiooniliste toodete kava, selgitati kontrollieeskirju ning kehtestati vabatahtlike kvaliteedimõistete kava.

Määruse (EL) nr 1151/2012 artikli 2 lõike 1 teises lõigus, artikli 5 lõikes 4, artikli 7 lõike 2 esimeses lõigus, artikli 12 lõike 7 esimeses lõigus, artikli 16 lõikes 2, artikli 18 lõikes 5, artikli 19 lõike 2 esimeses lõigus, artikli 23 lõike 4 esimeses lõigus, artikli 25 lõikes 3, artikli 29 lõikes 4, artiklis 30, artikli 31 lõigetes 3 ja 4, artikli 41 lõikes 3, artikli 42 lõikes 2, artikli 49 lõike 7 esimeses lõigus, artikli 51 lõike 6 esimeses lõigus, artikli 53 lõike 3 esimeses lõigus ja artikli 54 lõike 2 esimeses lõigus antakse komisjonile õigus võtta vastu delegeeritud õigusakte, et täiendada määrust (EL) nr 1151/2012 järgmistes küsimustes: määruse (EL) nr 1151/2012 I lisas sätestatud toodete loetelu; sööda päritoluga seotud piirangud ja erandid KPNi puhul ning elusloomade tapmise ja tooraine päritoluga seotud piirangud ja erandid KPNi või KGT puhul; eeskirjad, millega piiratakse KPNi ja KGT tootespetsifikaadis sisalduvat teavet, kui sellist piirangut on vaja liiga mahukate registreerimistaotluste vältimiseks; KPNi ja KGT-d tähistavate liidu sümbolite kehtestamine; KPNi/KGT-ga seotud täiendavad üleminekueeskirjad, et kaitsta asjaomaste tootjate või sidusrühmade õigusi ja õiguspäraseid huve; GTT põhimõtteid käsitlevad täiendavad üksikasjad; eeskirjad, millega piiratakse GTT tootespetsifikaadis sisalduvat teavet, kui sellist piirangut on vaja liiga mahukate registreerimistaotluste vältimiseks; GTT-d tähistavate liidu sümboli kehtestamine; GTT-ga seotud täiendavad üleminekueeskirjad, et kaitsta asjaomaste tootjate või sidusrühmade õigusi ja õiguspäraseid huve; üksikasjalikud eeskirjad vabatahtlike kvaliteedimõistete kohta; vabatahtlike kvaliteedimõistete kasutustingimuste reserveerimine, registreerimine ja muutmine; erand vabatahtliku kvaliteedimõiste „mägipiirkonna toode“ kasutustingimustest, eelkõige seoses sellega, millistel tingimustel võib tooraine või sööt pärineda väljastpoolt mägipiirkondi; millistel tingimustel võib toodete töötlemine toimuda väljaspool mägipiirkondi määratletavas geograafilises piirkonnas ja selle geograafilise piirkonna määratlus; tootmismeetodite ja muude, vabatahtliku kvaliteedimõiste „mägipiirkonna toode“ kohaldamiseks asjakohaste kriteeriumide kehtestamine; täiendavad eeskirjad üldmõistete üldise staatuse kindlaksmääramiseks; eeskirjad taimesortide või loomatõugude nimetuste kasutamise kindlaksmääramiseks; eeskirjad siseriikliku vastuväidete esitamise menetluse teostamiseks ühiste taotluste puhul, mis puudutavad rohkem kui ühte riiklikku territooriumi, ning millega täiendatakse taotlemise korra eeskirju; vastuväidete esitamise menetluse eeskirjade lõpuleviimine; muutmistaotluse menetlemise eeskirjade lõpuleviimine, sealhulgas juhul, kui muudatus puudutab spetsifikaadi ajutist muutmist, mis tuleneb kohustuslike sanitaar- või fütosanitaarmeetmete kehtestamisest avaliku sektori asutuse poolt; tühistamismenetluse eeskirjade lõpuleviimine.

2. ÕIGUSLIK ALUS

Käesoleva aruande esitamise kohustus on nähtud ette määruse (EL) nr 1151/2012 artikli 56 lõikega 2. Kõnealuse sätte kohaselt on komisjonile antud alates 3. jaanuarist 2013 viieks aastaks õigus võtta vastu delegeeritud õigusakte. Volituste delegeerimist pikendatakse automaatselt samaks ajavahemikuks, välja arvatud juhul, kui Euroopa Parlament või nõukogu esitab selle suhtes vastuväite hiljemalt kolm kuud enne iga ajavahemiku lõppemist.

3. DELEGEERITUD VOLITUSTE RAKENDAMINE

Õigust võtta vastu delegeeritud õigusakte kasutati selleks, et tagada määruse (EL) nr 1151/2012 nõuetekohane ja tõhus toimimine ning sujuv üleminek uuele kavale, mis tuleneb nõukogu määrusest (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta ning nõukogu määrusest (EÜ) nr 509/2006 põllumajandustoodete ja toidu garanteeritud traditsiooniliste eritunnuste kohta, ning selleks, et tagada määruse artikli 31 õiglane ja järjepidev kohaldamine seoses vabatahtliku kvaliteedimõistega „mägitoode“.

Komisjon on seda õigust tagasihoidlikult kasutanud, võttes vastu kaks delegeeritud määrust: komisjoni 18. detsembri 2013. aasta delegeeritud määrus (EL) nr 664/2014, millega täiendatakse Euroopa Parlamendi ja nõukogu määrust (EL) nr 1151/2012 seoses kaitstud päritolunimetuste, kaitstud geograafiliste tähiste ja garanteeritud traditsiooniliste toodete liidu sümbolite kehtestamisega ning seoses teatavate päritolueeskirjade, teatavate menetluseeskirjade ning teatavate täiendavate üleminekueeskirjadega, ning komisjoni 11. märtsi 2014. aasta delegeeritud määrus (EL) nr 665/2014, millega täiendatakse Euroopa Parlamendi ja nõukogu määrust (EL) nr 1151/2012 seoses vabatahtliku kvaliteedimõiste „mägitoode“ kasutamise tingimustega .

Komisjon ei plaani praegu kasutada määruse (EL) nr 1151/2012 artiklite kohaselt komisjonile antud õigust võtta vastu delegeeritud õigusakte.

Komisjoni delegeeritud määruses (EL) nr 664/2014 on sätestatud kaitstud päritolunimetuste jaoks vajaliku sööda ja kaitstud geograafiliste tähiste jaoks vajaliku tooraine päritolu erieeskirjad (artikkel 1), on kehtestatud liidu sümbolid (artikkel 2), on kindlaks määratud garanteeritud traditsiooniliste toodete spetsifikaatide maksimumpikkus (artikkel 3), on selgitatud vastuväidete esitamise menetlust ühiste taotluste puhul (artikkel 4), on sätestatud taotluse esitaja kohustus teavitada komisjoni kogu asjaomasest teabest, mis on seotud vastuväidete esitamise menetluses saavutatud kokkulepetega (artikkel 5), on täpsustatud oluliste muudatuste, väikeste muudatuste ja ajutiste muudatuste menetluseeskirjad (artikkel 6), on kohaldatud tühistamise suhtes ametlikku menetlust määruse (EL) nr 1151/2012 artiklite 49–52 kohaselt (artikkel 7), on sätestatud üleminekueeskirjad enne 31. märtsi 2006 registreeritud kaitstud päritolunimetuste ja kaitstud geograafiliste tähiste kohta esitatud koonddokumentide avaldamise kohta ning sümbolite kasutamistingimuste kohta, mida kohaldatakse kuni 3. jaanuarini 2016, alates millest kehtib määruse (EL) nr 1151/2012 artikli 12 lõikes 3 ja artikli 23 lõikes 3 osutatud sümbolite, tähiste ja lühendite kasutamistingimuste uus kord (artikkel 8), on kehtetuks tunnistatud komisjoni määrused (EÜ) nr 1898/2006, millega kehtestatakse nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) üksikasjalikud rakenduseeskirjad, ja määrus (EÜ) nr 1216/2007, millega kehtestatakse nõukogu määruse (EÜ) nr 509/2006 (põllumajandustoodete ja toidu garanteeritud traditsiooniliste eritunnuste kohta) üksikasjalikud rakenduseeskirjad (artikkel 9).

Komisjoni delegeeritud määruses (EL) nr 665/2014 on sätestatud kriteeriumid mõiste „mägitoode“ kohaldamiseks loomsete saaduste suhtes (artikkel 1), on selgitatud eri liiki loomade puhul nõuet, et sööt pärineks peamiselt mägipiirkonnast (artikkel 2), on ette nähtud kriteeriumid mõiste „mägitoode“ kohaldamiseks mesindustoodete suhtes (artikkel 3), on ette nähtud kriteeriumid mõiste „mägitoode“ kohaldamiseks taimsete saaduste suhtes (artikkel 4), on loetletud taimsete ja loomsete saaduste koostisained, mis võivad olla pärit väljastpoolt mägipiirkonda (artikkel 5) ning on kehtestatud, millised töötlemistoimingud võivad toimuda teataval kaugusel väljaspool mägipiirkonda (artikkel 6).

Kooskõlas delegeeritud õigusakte käsitleva ühise seisukohaga konsulteeriti õigusaktide koostamise ajal põllumajanduse ja maaelu arengu jätkusuutlikkuse ja kvaliteedi eksperdirühma raames liikmesriikide ekspertidega. Komisjon tagas asjakohaste dokumentide õigeaegse ja asjakohase saatmise Euroopa Parlamendile ja nõukogule.

Komisjon võttis delegeeritud määruse (EL) nr 664/2014 vastu 18. detsembril 2013 ja delegeeritud määruse (EL) nr 665/2014 11. märtsil 2014. Seejärel teavitati neist Euroopa Parlamenti ja nõukogu, et võimaldada kõnealustel institutsioonidel esitada vastuväide kahe kuu jooksul alates õigusaktist teavitamisest.

Komisjoni delegeeritud määruse (EL) nr 664/2014 puhul pikendati nõukogu algatusel määruse (EL) nr 1151/2012 artikli 56 lõikes 5 sätestatud kahekuulist perioodi kahe kuu võrra alates õigusaktist teavitamisest, et Euroopa Parlament ja nõukogu saaksid esitada vastuväiteid.

Kahele delegeeritud määrusele ei esitanud vastuväiteid ei Euroopa Parlament ega nõukogu. Pärast vastavate ajavahemike aegumist avaldati komisjoni delegeeritud määrus (EL) nr 664/2014 Euroopa Liidu Teatajas L 179, 19.6.2014 ja see jõustus 22. juunil 2014 ning komisjoni delegeeritud määrus (EL) nr 665/2014 avaldati samas Euroopa Liidu Teatajas ja see jõustus 26. juunil 2014.